М. И. Өмөтбаев буйынса, Майҡы бей «Ҡырым һәм Кубань яр буйҙарын ҡалдырып, Кубань һәм Волга һыуҙарын үтеп, Яйыҡ тамағына барып етә». Унан Яйыҡ буйлап үргә күтәрелә һәм «Яйыҡтың үрге ағымынан Тубыл һәм Иртышҡа тиклем ерҙәрҙе биләп, оло хан булып китә». Шулай уҡ Өмөтбаев буйынса, меңлеләр Ағиҙел буйына килгән табындарға төньяҡта Йыуалыкүлдең Ағиҙелгә ҡойған урындан һәм Аҡбирҙе тауынан көньяҡта Көгәнәк йылғаһының тамағына ҡәҙәр ер бүлеп биргәндәр. Был улусҡа Кесе (Күрпәс) Табын атамаһы бирелә, артабан Кесе Табындан бер нисә айырым аймаҡ барлыҡҡа килә — Төкөн-Табын, Кәлсер-Табын, Ҡумрыҡ-Табын, Бишул-Табын, Йомран-Табын һәм Дыуан-Табын. Дыуандарҙың бер өлөшө Урал аръяғында, Әй йылғаһы үҙәнендә төйәкләнә һәм әйле башҡорттары төркөмөнә инеп Дыуан-Әйле аймағын барлыҡҡа килтерә. Дыуан-әйлеләрҙең бер өлөшө Ағиҙел һәм Сәрмәсән йылғалары бассейнына барып урынлаша. Һуңыраҡ был ерҙәр Ҡазан даруғаһының Дыуан (Юхнев, П. И. Рычков, В. А. Урусов), йәғни Дыуанай (Ф. Жилин, И. Кирилов, П. И. Панин) улусы булараҡ теркәлә.